Μιχαήλ Τόλστιχ

Ο Μιχαήλ Σεργκέγεβιτς Τόλστιχ (ρωσικά: Михаил Сергеевич Толстых, ουκρανικά: Михайло Сергійович Толстих, Ιλοβάισκ, ΟΟΣΔ Ουκρανίας, Σοβιετική Ένωση, 19 Ιουλίου 1980 - Μακιγίβκα, Ντονέτσκ, Ουκρανία, 8 Φεβρουαρίου 2017) γνωστός και με το πολεμικό όνομα Γκίβι, ήταν Ουκρανός παραστρατιωτικός, ο οποίος αναδείχθηκε σε έναν από τους ηγέτες των ένοπλων αποσχιστικών δυνάμεων της Ανατολικής Ουκρανίας στα πρώτα χρόνια του Πολέμου του Ντονμπάς. Επικεφαλής του Τάγματος «Σομαλία», ηγήθηκε των ανδρών του σε μια σειρά μαχών κατά τα πρώτα στάδια των συγκρούσεων, αντιμετωπίζοντας παράλληλα κατηγορίες για εγκλήματα πολέμου. Δολοφονήθηκε το 2017 από έκρηξη.

 Βιογραφία 
Ο Τόλστιχ γεννήθηκε το 1980 στο Ιλοβάισκ της περιφέρειας του Ντονέτσκ της Ουκρανίας, η οποία εκείνη την περίοδο αποτελούσε έδαφος της Σοβιετικής Ένωσης. Αναφέρεται πως είχε γεωργιανή καταγωγή από τη μεριά του ενός παππού του. Μετά την ενηλικίωσή του, υπηρέτησε τη στρατιωτική του θητεία στις Ένοπλες Δυνάμεις της Ουκρανίας, λαμβάνοντας το βαθμό του λοχία. Σύμφωνα με τον ίδιο, επιθυμούσε να παραμείνει στο στράτευμα σε μόνιμη βάση, ωστόσο η αίτησή του απορρίφθηκε εξαιτίας των προβλημάτων ομιλίας που αντιμετώπιζε. Τα επόμενα χρόνια, ο Τόλστιχ πέρασε από διάφορα εργασιακά περιβάλλοντα ως βιομηχανικός εργάτης, οδηγός και υπάλληλος εταιρείας σεκιούριτι. Παράλληλα ήταν λάτρης της στρατιωτικής Ιστορίας, μελετώντας τη ζωή και τη δράση στρατηγών του παρελθόντος όπως οι Κουτούζοφ, Σουβόροφ, Ναπολέων Βοναπάρτης, Τσαπάγιεφ, Κολτσάκ κ.ά. Όσον αφορά την προσωπική του ζωή, ήταν ανύπαντρος.
αριστερά|μικρογραφία|202x202εσ|Ο Τόλστιχ σε στρατιωτική παρέλαση το 2015.
Με το ξέσπασμα των συγκρούσεων το 2014, συμμετείχε ως επικεφαλής ενόπλων σε διάφορες μάχες όπως στο Σλοβιάνσκ, στο Ιλοβάισκ και στο αεροδρόμιο του Ντονέτσκ. Έγινε ευρύτερα γνωστός υπό το πολεμικό ψευδώνυμο Γκίβι, το οποίο σύμφωνα με τον Τόλστιχ, ήταν φόρος τιμής προς Γεωργιανό πρόγονό του που πολέμησε στον Β΄ Παγκόσμιο Πόλεμο. Σταδιακά, το ένοπλο σώμα του αναδιοργανώθηκε και μετατράπηκε σε τακτικό τάγμα υπό την ονομασία «Σομαλία», με διοικητή τον ίδιο. Η ονοματοδοσία του τάγματος αποδόθηκε στον Αρσέν Παβλόφ, ο οποίος βλέποντας στα πρώτα στάδια του πολέμου το ανομοιογενές από άποψη ενδυμασίας τμήμα του Τόλστιχ, παρομοίασε τους ένοπλους με Σομαλούς πειρατές. Ως επακόλουθο της δράσης του και των κατηγοριών που αντιμετώπιζε, ο Τόλστιχ επικηρύχθηκε από το ουκρανικό κράτος. Παράλληλα συμπεριλήφθηκε τον Φεβρουάριο του 2015, στους καταλόγους των προσώπων που υπέστησαν ατομικές κυρώσεις από την Ευρωπαϊκή Ένωση.
μικρογραφία|258x258εσ|Συνέντευξη του Τόλστιχ σε ρωσικό ΜΜΕ.
Σκοτώθηκε στις 8 Φεβρουαρίου του 2017 στη Μακιγίβκα, από έκρηξη βόμβας ή πυραύλου που έπληξε το γραφείο του εντός του στρατοπέδου του τάγματος. Με τη γνωστοποίηση του θανάτου του, κηρύχθηκε διήμερο πένθος στη Λ.Δ. Ντονέτσκ, ενώ η κηδεία του έγινε παρουσία πλήθους κόσμου και επισήμων. Η χρονική συγκυρία (είχε προηγηθεί μερικούς μήνες νωρίτερα η δολοφονία του Αρσέν Παβλόφ και αργότερα ακολούθησε η αντίστοιχη του Αλεξάντερ Ζαχάρτσενκο) και οι συνθήκες υπό τις οποίες σκοτώθηκε, προκάλεσαν έντονη φημολογία σχετικά με τους θύτες, με διάφορες εκδοχές να εμπλέκουν την ουκρανική πλευρά, αλλά και ορισμένους παράγοντες των αυτονομιστών, με τους οποίους ο Τόλστιχ ενδέχεται να βρισκόταν σε σύγκρουση. Τον Φεβρουάριο του 2024, άρθρο που δημοσιεύθηκε στους New York Times επικαλούμενο πηγές της CIA, υποστήριξε πως η εξόντωση του Τόλστιχ και του Παβλόφ ήταν έργο των ουκρανικών μυστικών υπηρεσιών.

 Αποτίμηση 
Ο Τόλστιχ έγινε γνωστός κατά τα πρώτα στάδια του Πολέμου στο Ντονμπάς, κυρίως λόγω της συμμετοχής του στις μάχες για το αεροδρόμιο του Ντονέτσκ. Αναφέρεται ως επικεφαλής που απολάμβανε τον σεβασμό των ανδρών του, ενώ από κοινού με τον Παβλόφ, ήταν εξαιρετικά δημοφιλής στα ρωσικά ΜΜΕ. Για τη δράση του τιμήθηκε από τη Λ.Δ. Ντονέτσκ με διάφορα βραβεία και  παράσημα. Από την άλλη, με βάση μαρτυρίες και οπτικοακουστικό υλικό που ήρθαν στη δημοσιότητα, κατηγορήθηκε για διάπραξη εγκλημάτων πολέμου που αφορούσαν κυρίως κακομεταχείριση αιχμαλώτων στρατιωτών κατ' εξακολούθηση.

 Παραπομπές 

 Δείτε επίσης 

 Αρσέν Παβλόφ
 Όλγκα Κατσούρα
 Λαϊκή Δημοκρατία του Ντονέτσκ
 Πόλεμος στο Ντονμπάς
 Ρωσο-Ουκρανικός πόλεμος

 Εξωτερικοί σύνδεσμοι 


Κατηγορία:Ουκρανοί στρατιωτικοί
Κατηγορία:Ρώσοι στρατιωτικοί
Κατηγορία:Λαϊκή Δημοκρατία του Ντονέτσκ